Telekommunikatsioonisektor kergitab Helsingi börsi - Äripäev
Telekommunikatsioonisektor kergitab Helsingi börsi
27. veebruar 2001, 11:32
Peagi Eesti investorile kergemini kättesaadavaks muutuval Helsingi börsil alustasid aktsiate hinnad tänast kauplemispäeva tõusuga. Tõusu juhtis eilsest Nasdaqi liikumisest positiivset indikatsiooni saanud telekommunikatsioonisektor.
Kell 11:17 oli HEX-indeks kerkinud 3,38 protsendiga plusspoolele 8271,74 punkti tasemele.
Nokia aktsia liikus kell 11:17 4,69 protsendiga plussis 25,44 eurole jätkates seega eile alguse saanud tõusu. USAs sulgus Nokia aktsia arvestuslikult eile 24,97 eurol. Nokia aktsiat toetas ettevõtte juhtkonna eilses Financial Timesis avaldatud seisukoht, mille kohaselt ei jaga Nokia Motorola pessimistlikku hinnangut mobiiltelefonide müügi kasvu vähenemise osas ning suhtub optimistlikult ka kolmanda põlvkonna mobiilside võidukäiku. Sonera aktsia oli samaks ajaks liikunud 4,11 protsendiga plussi 12,40 eurole.
Eilse kauplemispäeva lõpetas Helsingi börsi üldindeks 2,25 protsenti kõrgemal 8001,31 punktil.
URL: http://www.aripaev.ee/uudised/2001/02/27/Telekommunikatsioonisektor_kergitab_Helsingi_borsi